《呈周清溪》
宋代·褚伯秀

清溪千仞余，中有一道士。
彼亦何人斯，景纯慕若此。
吾乡汝南英，大涤隐君子。
好客仍收书，东老未足拟。
竹宫需贤才，师命促共理。
无心云出岫，有类月印水。
乐与物为春，自然人鉴止。
二千年再来，雅号乃默契。
挈世返真淳，为教立仪轨。
潜增翠蛟润，益壮天柱势。
近闻筑玄都，崇冈枕龙耳。
充庭兰玉茂，五云楼阁起。
笙鹤时往来，尘寰一俯视。
纷争梦未醒，王侯到蝼蚁。
君壮我垂老，别日嗟激矢。
相逢且尽欢，升仙不如醉。

作者简介：名或作师秀。宋临安钱塘人，号雪巘。博学有卓行。宋末入天庆观为道士，以清苦节行著闻。有《南华真经义海纂微》。